CELEX: 62007CJ0198
Language: lt
Date: 2008-12-22
Title: 2008 m. gruodžio 22 d. Teisingumo Teismo (ketvirtoji kolegija) sprendimas. # Donal Gordon prieš Europos Bendrijų Komisiją. # Apeliacinis skundas - Tarnybinės veiklos vertinimo ataskaita - Ieškinys dėl panaikinimo - Suinteresuotumas pareikšti ieškinį - Pareigūnas, pripažintas kenčiančiu nuo visiško nuolatinio invalidumo. # Byla C-198/07 P.

TEISINGUMO TEISMO (ketvirtoji kolegija) SPRENDIMAS
      2008 m. gruodžio 22 d.
      Byla C‑198/07 P
      Donal Gordon
      prieš
      Europos Bendrijų Komisiją
      „Apeliacinis skundas – Tarnybinės veiklos vertinimo ataskaita – Ieškinys dėl panaikinimo – Suinteresuotumas pareikšti ieškinį – Pareigūnas, kenčiantis nuo visiško nuolatinio invalidumo“
      Dalykas: Apeliacinis skundas, pateiktas dėl 2007 m. vasario 7 d. Europos Bendrijų Pirmosios instancijos teismo sprendimo Gordon prieš Komisiją (T‑175/04, Rink. p. II‑0000), kuriuo prašoma šį sprendimą panaikinti.
      
      Sprendimas: Iš dalies panaikinti sprendimą.
      
      Santrauka
      1.        Pareigūnai – Ieškinys – Suinteresuotumas pareikšti ieškinį
      (Pareigūnų tarnybos nuostatų 53, 78, 90 ir 91 straipsniai, VIII priedo 13–16 straipsniai)
      2.        Pareigūnai – Vertinimas – Jungtinis vertinimo komitetas
      (Pareigūnų tarnybos nuostatų 43 straipsnis)
      1.        Pareigūnas, išleistas į pensiją dėl visiško nuolatinio invalidumo pagal Pareigūnų tarnybos nuostatų 53 ir 78 straipsnius po
         to, kai buvo pareikštas ieškinys dėl jo tarnybinės veiklos vertinimo ataskaitos, vis tiek išsaugo suinteresuotumą ginčyti
         minėtą ataskaitą.
      
      Iš tiesų pirmiausia pažymėtina, kad tarnybinės veiklos vertinimo ataskaita, neatsižvelgiant į jos naudą ateityje, yra raštiškas
         ir oficialus pareigūno atlikto darbo įrodymas. Atliekant tokį vertinimą ne vien aprašomos nagrinėjamu laikotarpiu įvykdytos
         užduotys, bet vertinamos ir žmogiškosios savybės, kurias vertinamas pareigūnas parodė vykdydamas savo profesinę veiklą. Todėl
         kiekvienas pareigūnas turi teisę į tai, kad jo darbas būtų vertinamas pagal nustatytą teisingą ir vienodą vertinimo sistemą.
         Tad, atsižvelgiant į teisę į veiksmingą teisminę gynybą, pareigūnui bet kuriuo atveju turi būti pripažinta teisė užginčyti
         parengtos tarnybinės veiklos vertinimo ataskaitą dėl jos turinio arba dėl to, kad tokia ataskaita buvo parengta nesilaikant
         Pareigūnų tarnybos nuostatuose nustatytų normų.
      
      Antra, nors ir tiesa, kad pareigūnas, kurį Invalidumo komitetas pripažino nuolat negalinčiu atlikti savo pareigų, išleidžiamas
         į pensiją pagal Pareigūnų tarnybos nuostatų 53 ir 78 straipsnius, tokio pareigūno padėtis skiriasi nuo pareigūno, sulaukusio
         pensinio amžiaus, kuris atsistatydino arba buvo atleistas iš tarnybos, padėties, nes šiuo atveju ta padėtis gali pasikeisti.
         Iš tiesų invalidu tapęs pareigūnas gali būti vėl įdarbintas Bendrijos institucijose pagal Pareigūnų tarnybos nuostatų VIII priedo
         16 straipsnį. Šiuo klausimu Pareigūnų tarnybos nuostatų 53 straipsnis, kuris yra bendroji nuostata, turi būti skaitomas kartu
         su specialiomis Pareigūnų tarnybos nuostatų VIII priedo 13–15 straipsnių nuostatomis. Invalidu pripažinto pareigūno tarnyba
         tėra sustabdoma, o jo padėties pasikeitimas institucijose priklauso nuo to, ar jis vis dar atitinka invalidumą, kuris gali
         būti periodiškai tikrinamas, pagrindžiančius reikalavimus.
      
      Taigi, visišką nuolatinį invalidumą turintis pareigūnas nuo to momento, nuo kurio jis gali būti vėl įdarbintas Bendrijos institucijose,
         kaip ir dirbantis pareigūnas, turi teisę į tai, kad jo tarnybinės veiklos vertinimo ataskaita būtų parengta vadovaujantis
         teisingumo, objektyvumo principais ir laikantis periodinio vertinimo taisyklių. Jeigu jis būtų vėl įdarbintas, minėta ataskaita
         būtų naudinga vertinant pareigūną jo tarnyboje arba Bendrijos institucijose. Ji būtų konkretus ir oficialus jo kompetencijos
         ir patirties įrodymas, kuriuo jis galėtų pasiremti. Taip pat ji leistų vadovybei palyginti kandidatų nuopelnus paaukštinant
         pareigas ar perkeliant.
      
      2.        Pagal Komisijos nustatytą vertinimo sistemą tai, kad Jungtinis vertinimo komitetas nepriima sprendimo dėl nagrinėjamos tarnybinės
         veiklos vertinimo ataskaitos turinio, nors į jį buvo kreiptasi ją užginčijant, sudaro esminį šios ataskaitos rengimo procedūros
         pažeidimą, pažeidžiantį vertinamo pareigūno teises. Iš tiesų, kai į šį komitetą kreipiamasi su skundu, nagrinėjamos tarnybinės
         veiklos vertinimo ataskaitos turinio nagrinėjimas yra esminis procedūros etapas, o ne šiaip sau formalumas, nes, pirma, minėtas
         komitetas yra vienintelis organas, galintis įsikišti į vertinimo procedūrą, į kurio sudėtį įeina personalo atstovai, ir, antra,
         į jo pareikštas nuomones apeliacinis vertintojas privalo atsižvelgti.